b'\n_START_ARTICLE_\nVen\xc3\xa4l\xc3\xa4inen rekisterikilpi\n_START_PARAGRAPH_\nVen\xc3\xa4j\xc3\xa4lle rekister\xc3\xb6idyiss\xc3\xa4 autoissa on vuodesta 1993 ollut k\xc3\xa4yt\xc3\xb6ss\xc3\xa4 rekisterikilpityyppi, jossa oikeassa reunassa olevassa kent\xc3\xa4ss\xc3\xa4 on kaksi- tai kolminumeroinen tunnus, joka osoittaa rekister\xc3\xb6intialueen. Aluetunnuksen alla on traktorikilpi\xc3\xa4 lukuun ottamatta kaikissa nykyisiss\xc3\xa4 kilpityypeiss\xc3\xa4 teksti "RUS". Autoissa k\xc3\xa4ytett\xc3\xa4vien kilpien koko on niin sanottu eurooppalainen standardi 520 x 110\xc2\xa0mm._NEWLINE_Kilviss\xc3\xa4 k\xc3\xa4ytett\xc3\xa4v\xc3\xa4t kirjaimet on rajattu 12:een sellaiseen, joiden graafinen asu l\xc3\xb6ytyy niin kyrillisest\xc3\xa4 kuin latinalaisesta aakkostosta (\xd0\x90, \xd0\x92, \xd0\x95, \xd0\x9a, \xd0\x9c, \xd0\x9d, \xd0\x9e, \xd0\xa0, \xd0\xa1, \xd0\xa2, \xd0\xa3 ja \xd0\xa5, kirjainten merkitys ei siis v\xc3\xa4ltt\xc3\xa4m\xc3\xa4tt\xc3\xa4 ole sama molemmissa aakkostoissa). T\xc3\xa4st\xc3\xa4 ovat poikkeuksena diplomaattikilvet. Kirjaimet ovat numeroita pienemm\xc3\xa4t kaikissa kilpityypeiss\xc3\xa4.\n_START_SECTION_\nTavallinen autokilpi\n_START_PARAGRAPH_\nHenkil\xc3\xb6-, paketti-, kuorma- ja linja-autoissa k\xc3\xa4ytett\xc3\xa4viss\xc3\xa4 kilviss\xc3\xa4 on alussa yksi kirjain, sitten kolme numeroa ja kaksi kirjainta. N\xc3\xa4in yhden aluenumeron alle mahtuu maksimissaan 1 726 272 yhdistelm\xc3\xa4\xc3\xa4. Aluenumeron alla on RUS-tekstin yhteydess\xc3\xa4 Ven\xc3\xa4j\xc3\xa4n lippu._NEWLINE_Ven\xc3\xa4j\xc3\xa4ll\xc3\xa4 ei virallisesti myyd\xc3\xa4 kirjain- ja numeroyhdistelmi\xc3\xa4, mutta ep\xc3\xa4virallisesti t\xc3\xa4llaista tapahtuu lahjuksia vastaan. Erityisess\xc3\xa4 suosiossa ovat kilvet, joissa kaikki kirjaimet ovat identtiset. Mik\xc3\xa4li kilvess\xc3\xa4 on kaksi nollaa per\xc3\xa4kk\xc3\xa4in, se kuuluu todenn\xc3\xa4k\xc3\xb6isesti jollekin viranhaltijalle. Jeltsinin aikana oli tarkoitus tasa-arvoistaa rekisterinumerot siten, ett\xc3\xa4 tieliikennepoliisi valvoisi kaikkia tienk\xc3\xa4ytt\xc3\xa4ji\xc3\xa4 tasapuolisesti, mutta vanha k\xc3\xa4yt\xc3\xa4nt\xc3\xb6 palasi ja kaksoisnollilla varustettujen kilpien haltijoilla uskotaan olevan esimerkiksi lievempi nopeusvalvonta kuin muilla._NEWLINE_1990-luvulla ven\xc3\xa4l\xc3\xa4isten omistamissa autoissa oli paljon Valko-Ven\xc3\xa4j\xc3\xa4n ja my\xc3\xb6s Ukrainan rekisterikilpi\xc3\xa4 autojen maahantuontiin liittyv\xc3\xa4st\xc3\xa4 verotuksesta johtuen.\n_START_SECTION_\nPer\xc3\xa4vaunun kilpi\n_START_PARAGRAPH_\nPer\xc3\xa4vaunun kilpi on muuten samanlainen kuin vastaavantyyppinen autokilpi, mutta merkist\xc3\xb6 on kaksi kirjainta ja nelj\xc3\xa4 numeroa.\n_START_SECTION_\nKaupallisen henkil\xc3\xb6liikenteen kilpi\n_START_PARAGRAPH_\nKilvess\xc3\xa4 on keltaisella pohjalla mustat merkit. Merkist\xc3\xb6 koostuu kahdesta kirjaimesta ja kolmesta numerosta. Kilpe\xc3\xa4 k\xc3\xa4ytt\xc3\xa4\xc3\xa4 osa linja-autoista, taksit ja linjaliikennett\xc3\xa4 harjoittavat minibussit ("mar\xc5\xa1rutkat").\n_START_SECTION_\nPoliisin kilvet\n_START_PARAGRAPH_\nPoliisin (ja ennen miliisin) k\xc3\xa4yt\xc3\xb6ss\xc3\xa4 olevan kilven pohjav\xc3\xa4ri on sininen ja merkist\xc3\xb6 valkoinen. Merkist\xc3\xb6ss\xc3\xa4 on yksi kirjain ja nelj\xc3\xa4 numeroa.\n_START_SECTION_\nSiirtokilvet\n_START_PARAGRAPH_\nSiirtokilpi\xc3\xa4 k\xc3\xa4ytet\xc3\xa4\xc3\xa4n rekister\xc3\xb6im\xc3\xa4tt\xc3\xb6mien tai rekisterist\xc3\xa4 poistettujen ajoneuvojen v\xc3\xa4liaikaiseen siirtoon. Merkist\xc3\xb6ss\xc3\xa4 on kaksi kirjainta, kolme numeroa ja yksi kirjain. Aluekoodikent\xc3\xa4n pohjav\xc3\xa4ri on keltainen ja RUS-tekstin ohessa on Ven\xc3\xa4j\xc3\xa4n lippu. Kilpi on laminoitua paperia._NEWLINE_Aiemmin siirtokilvet olivat paperia, merkit olivat niiss\xc3\xa4 kahdessa riviss\xc3\xa4 ja ne sijoitettiin ikkunan sis\xc3\xa4puolelle.\n_START_SECTION_\nVientikilvet\n_START_PARAGRAPH_\nVientikilpi\xc3\xa4 k\xc3\xa4ytet\xc3\xa4\xc3\xa4n Ven\xc3\xa4j\xc3\xa4lt\xc3\xa4 ulkomaille viet\xc3\xa4viss\xc3\xa4 autoissa. Vientikilpien vasemmassa reunassa on omassa kent\xc3\xa4ss\xc3\xa4\xc3\xa4n suuri \xd0\xa2-kirjain ja p\xc3\xa4\xc3\xa4kent\xc3\xa4ss\xc3\xa4 kaksi kirjainta ja kolme numeroa.\n_START_SECTION_\nDiplomaattien kilvet\n_START_PARAGRAPH_\nDiplomaattien kilpien pohjav\xc3\xa4ri on punainen ja merkist\xc3\xb6 valkoinen. Merkist\xc3\xb6 koostuu kolmesta isosta maakoodin muodostavasta numerosta sek\xc3\xa4 kirjaimesta tai kirjaimista, jotka merkitsev\xc3\xa4t auton k\xc3\xa4ytt\xc3\xa4j\xc3\xa4\xc3\xa4 (diplomaattistatuksen omaava henkil\xc3\xb6 CD tai D, ilman diplomaattistatusta oleva henkil\xc3\xb6 T) ja yhden tai kolmen numeron yksil\xc3\xb6iv\xc3\xa4st\xc3\xa4 sarjasta.\n_START_SECTION_\nArmeijan kilvet\n_START_PARAGRAPH_\nArmeijan kilviss\xc3\xa4 on mustalla heijastamattomalla pohjalla valkoiset merkit. Merkist\xc3\xb6 koostuu nelj\xc3\xa4st\xc3\xa4 numerosta ja kahdesta kirjaimesta. Armeijan kilpien aluekooditus on eri kuin muiden kilpityyppien.\n_START_SECTION_\nMoottoripy\xc3\xb6r\xc3\xa4n ja traktorin kilpi\n_START_PARAGRAPH_\nMoottoripy\xc3\xb6riss\xc3\xa4 sek\xc3\xa4 traktoreissa ja muissa hitaasti liikkuvissa koneissa k\xc3\xa4ytet\xc3\xa4\xc3\xa4n kilpe\xc3\xa4, jossa merkit ovat kahdessa riviss\xc3\xa4.\n_START_SECTION_\nFederaation kilpi\n_START_PARAGRAPH_\nKorkeimmille viranhaltijoille ja virkamiehille voitiin aiemmin my\xc3\xb6nt\xc3\xa4\xc3\xa4 ns. federaation kilpi. Se oli mitoiltaan ja merkeilt\xc3\xa4\xc3\xa4n samanlainen kuin siviilikilpi, mutta siin\xc3\xa4 oikean reunan pienempi osio oli kokonaan Ven\xc3\xa4j\xc3\xa4n lippu ilman aluenumeroa. Kyseisill\xc3\xa4 autoilla oli liikenteess\xc3\xa4 poikkeusoikeuksia. N\xc3\xa4it\xc3\xa4 kilpi\xc3\xa4 oli eritt\xc3\xa4in v\xc3\xa4h\xc3\xa4n. Federaation kilviss\xc3\xa4 kirjaimet viittasivat auton omistavaan organisaatioon kuten FSB:hen tai hallitukseen._NEWLINE_Federaation kilvet poistettiin k\xc3\xa4yt\xc3\xb6st\xc3\xa4 1.2.2007 ja vaihdettiin tavallisen kilven n\xc3\xa4k\xc3\xb6isiin. Suurin osa autoista sai vaihdossa kilvet, joissa on kirjaimet \xd0\x90 ja \xd0\x9c\xd0\xa0 ja aluekoodina 97.\n_START_SECTION_\nHistoria\n_START_PARAGRAPH_\n1920-luvulla Neuvostoliiton rekisterikilvet olivat tyyppi\xc3\xa4 "0-00-00". 1950-luvulla ne olivat tyyppi\xc3\xa4 "\xd0\x9a\xd0\xa3 11-11" (kilpi oli keltapohjainen), ja kirjaimina k\xc3\xa4ytettiin l\xc3\xa4hes kaikkia kyrillisen aakkoston kirjaimia. My\xc3\xb6hemmin kilviss\xc3\xa4 oli vuoteen 1981 saakka mustalla pohjalla valkoiset merkit kahdessa riviss\xc3\xa4 (nelj\xc3\xa4 numeroa ja kaksi tai kolme kirjainta). Kirjaimista kaksi ensimm\xc3\xa4ist\xc3\xa4 osoittivat alueen, jossa ajoneuvo oli rekister\xc3\xb6ity._NEWLINE_Vuodesta 1981 alkaen alettiin k\xc3\xa4ytt\xc3\xa4\xc3\xa4 pitki\xc3\xa4 yksirivisi\xc3\xa4 valkopohjaisia kilpi\xc3\xa4, joissa kirjaimet ja numerot olivat mustia. Valtiolle kuuluvat autot pystyi erottamaan yksityisk\xc3\xa4ytt\xc3\xb6\xc3\xb6n rekister\xc3\xb6idyist\xc3\xa4, sill\xc3\xa4 yksityisten autoissa yksi kirjaimista oli numeroiden edell\xc3\xa4. Esimerkiksi kilpi "\xd0\xb6 75 64 \xd0\xa1\xd0\x90" kuului Saratovin alueella asuneelle yksityishenkil\xc3\xb6lle (Saratov on ven\xc3\xa4j\xc3\xa4ksi \xd0\xa1\xd0\xb0\xd1\x80\xd0\xb0\xd1\x82\xd0\xbe\xd0\xb2, kilven lopussa olevat kirjaimet vastaavat sanan kahta alkukirjainta). Kilpi "01 82 \xd0\x92\xd0\x9e\xd0\x90" kuului puolestaan jollekin Vologdan alueen viranomaistaholle tai valtionyritykselle (Vologda on ven\xc3\xa4j\xc3\xa4ksi \xd0\x92\xd0\xbe\xd0\xbb\xd0\xbe\xd0\xb3\xd0\xb4\xd0\xb0, sanan kaksi alkukirjainta n\xc3\xa4kyv\xc3\xa4t kilvess\xc3\xa4).'